Ταώς (αστερισμός)

Ταώς (, συντομογραφία: Pav) είναι αστερισμός που σημειώθηκε από τους Keyser και Houtman μεταξύ 1595 και 1597, και πρωτοεμφανίστηκε το 1603 στην Ουρανομετρία του Μπάγερ. Είναι ένας από τους 88 επίσημους αστερισμούς που θέσπισε η Διεθνής Αστρονομική Ένωση. Είναι νότιος αστερισμός, αόρατος από την Ελλάδα, και συνορεύει με τους εξής 5 αστερισμούς: Τηλεσκόπιον, Βωμός, Πτηνόν, Οκτάς και Ινδός. Το όνομα που του έδωσε ο Bayer είναι ταιριαστό για τους αστέρες, σώματα που ζουν για εκατομμύρια χρόνια, αφού ο ταώς, δηλαδή το πουλί παγώνι, υπήρξε από παλιά σύμβολο της αθανασίας, ίσως από το γεγονός ότι ήταν το ιερό πτηνό της θεάς Ήρας, της αθάνατης βασίλισσας των ουρανών. Κατά την ελληνική μυθολογία αρχικώς το πτηνό ήταν ο Άργος, ο μυθικός ναυπηγός του πλοίου «Αργώ», που μεταμορφώθηκε από την Ήρα σε παγώνι όταν το πλοίο του μεταφέρθηκε στον ουρανό, όπου από τότε το έχει ξανασυναντήσει. Κατά τον στίχο του Οβιδίου είναι το «πετούμενο της Ήρας που μετέφερε την ουρά του στ' άστρα» («Μεταμορφώσεις»).

Στην Κίνα ο αστερισμός αποκλήθηκε με το αντίστοιχο όνομα, Joo Tseo. Ο Ιούλιος Σίλερ τον ένωσε με τον Ινδό για να πλάσει τη βιβλική μορφή του Ιώβ.

 Οι φωτεινότεροι αστέρες 

Μόνο ο α Ταώ είναι φωτεινότερος του τρίτου μεγέθους, παρ'όλα αυτά ο Γκουλντ απέδιδε στον αστερισμό 129 αστέρες μέχρι έβδομου μεγέθους.

 Ο α Ταώ έχει φαινόμενο μέγεθος 1,94 και φασματικό τύπο B2 IV (λευκός υπογίγαντας). Επειδή είναι ο μόνος που ξεχωρίζει από τον αστερισμό, αποκαλείται συχνά στα αγγλικά και με το όνομα "Peacock" = παγώνι. Απέχει από τη Γη περί τα 183 έτη φωτός.
 Ο β Ταώ έχει φαινόμενο μέγεθος 3,42 και φασματικό τύπο A7 III.
 Ο γ έχει φαιν.μέγεθος 4,22 και φασμ.τύπο F6 V.
 Ο δ έχει φαιν.μέγεθος 3,56 και φασμ.τύπο G5 V. Απέχει από τη Γη μόλις 19 έτη φωτός, πράγμα που υπαινίσσεται και η υψηλή του ιδία κίνηση, 1,65 δευτερόλεπτο του τόξου ανά έτος.
 Ο ε έχει φαιν.μέγεθος 3,96 και φασμ.τύπο A0 V.
 Ο ζ έχει φαιν.μέγεθος 4,01 και φασμ.τύπο K0 III.
 Ο η έχει φαιν.μέγεθος 3,62 και φασμ.τύπο K2 II.
 Ο κ έχει μέσο φαιν.μέγεθος 4,44 και φασμ.τύπο F5 I-II. Είναι μεταβλητός αστέρας (κηφείδης) με φαιν.μέγεθος που κυμαίνεται από 3,9 ως 4,8 και περίοδο 9,1 ημέρες.
 Ο λ έχει μέσο φαιν.μέγεθος 4,22 και φασμ.τύπο B2 II-IIIe (με έντονες γραμμές εκπομπής στο φάσμα του). Είναι ανώμαλος μεταβλητός αστέρας με φαιν.μέγεθος που κυμαίνεται από 3,4 ως 4,4.
 Ο ξ έχει φαιν.μέγεθος 4,36 και φασμ.τύπο K4 III.
 Ο π έχει φαιν.μέγεθος 4,35 και φασμ.τύπο A7p (ιδιόμορφο φάσμα, με έντονες φασματικές γραμμές στροντίου).

 Αξιοσημείωτα στον αστερισμό 
 Ο αστέρας V Ταώ (V Pavonis, V Pav) είναι κατακόκκινος (φασμ.τύπου C5,4) ημιπεριοδικός μεταβλητός με περίοδο 229 ημέρες και φαιν.μέγεθος που κυμαίνεται από 7,5 (ορατό και με κιάλια) ως 13,8.
 Ο AR Ταώ είναι συμβιωτικός αστέρας, ένας από τους πέντε ή έξι γνωστότερους αστέρες αυτού του είδους.
 Το σφαιρωτό σμήνος NGC 6752 έχει φαιν.μέγεθος 5,4 και φαινόμενη διάμετρο 20΄.
 Ο ραβδωτός σπειροειδής γαλαξίας NGC 6744 έχει φαιν.μέγεθος 8,5 και διαστάσεις 20΄ επί 13΄.
 Ο αλληλεπιδρών ραβδωτός σπειροειδής γαλαξίας NGC 6872 έχει φαιν.μέγεθος 11,8 και διαστάσεις 6΄ επί 2΄. Η απόστασή του από εμάς υπολογίζεται σε 300 εκατομμύρια έτη φωτός.

Δείτε επίσης
 Κατάλογος αστέρων του Ταώ

 Εξωτερικοί σύνδεσμοι